SAKP vra strenger stappe teen listeriose | Netwerk24
SAKP vra strenger stappe teen listeriose
Deur Llewellyn Prince 10 Maart 2018 06:34
Die SAKP verwelkom die regering se beslissende optrede met die listeriose-uitbreking, maar vra strenger wetgewing en regulasies vir die voedselbedryf.
Alex Mashilo, SAKP-woordvoerder, het Vrydag gesê terwyl meer as 180 mense aan listeriose dood is en byna ’n duisend siek geword het, is alle Suid-Afrikaners aan besmetting blootgestel.
Hy doen ’n beroep op die regering om Tiger Brands aanspreeklik te hou. “Swaar boetes moet opgelê word vir die nalatigheid by Tiger Brands en Rainbow Chicken se fabrieke.”
Alex MashiloFoto: Daily Sun
Die bron van die uitbreking is glo Enterprise Foods se fabriek in Polokwane. Tiger Brands, Enterprise se eienaar, ontken egter dat daar vaste bewyse is dat hy vir die besmetting verantwoordelik is.
Die Listeria monocytogenes-bakterie is ook gevind in die fabriek in die Vaaldriehoek waar RCL Foods se Rainbow-polonie vervaardig word, hoewel dit nog onseker is of dit ook van die dodelike ST6-stam is.
Dr. Aaron Motsoaledi, minister van gesondheid, het Donderdag in die parlement gedreig om die twee maatskappye te straf.
Hy het ook gesê die regering sal die familielede van die slagoffers help as hulle eise teen die maatskappye wil instel. Hy het Suid-Afrikaners versoek om steeds polonie en ander kouevleis-produkte te vermy.
Julius Malema, EFF-leier, het gesê sy party gaan ’n groepsgeding instel teen die ondernemings wat by die listeriose-uitbreking betrek word.
Mashilo het in ’n verklaring gesê Tiger Brands en Rainbow Chicken moet, soos wat die regering in die Life Esidimeni-geval gedoen het, die families van die oorledenes vir hul verlies asook mediese en ander onkostes vergoed.
Die SAKP eis dat die maatskappye se werkers ook op hul onkoste medies getoets word en dat hul werksure aangepas word.
Die party meen ook die Grondwet en wetgewing wat gesondheidsinspeksies reguleer, moet in sy geheel hersien word om die nasionale departement van gesondheid die algehele verantwoordelik oor gesondheidsinspeksies te gee. Munisipaliteite, veral dié in landelike gebiede, het nie almal die vermoë om inspeksies te laat doen nie.
“Die prosedures vir die hantering van voedsel in winkels, restaurante, hotelle en oral waar kos voorberei en bedien word, moet ook hersien en gereguleer word om kruisbesmetting nou en in die toekoms te verhoed,” het Mashilo gesê.
Meer oor: Tiger Brands | Julius Malema | Listeriose | Esidimeni-Tragedie | Sakp
Listeriose: Kommissie sê hoe produkte hanteer word